ตามนั้น!ITD แจงปม”เปิบซุปเสือดำ”ไม่เอี่ยวบริษัทฯ ย้ำเหตุจาก”ผู้บริหาร”โดนอ้างกระทำความผิด
ตามนั้น! ITD แจงปม "เปิบซุปเสือดำ" ไม่เอี่ยวบริษัทฯ ย้ำเหตุจาก "ผู้บริหาร" โดนอ้างกระทำความผิด
23 มี.ค. 2561

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) โดยแจ้งว่า สืบเนื่องจากกรณีทุ่งใหญ่นเรศวร ที่ประชุมคณะกรรมการบริษัทฯ ได้พิจารณาเรื่องผลกระทบกรณีปัญหาดังกล่าว มีความเห็นว่ากรณีปัญหาดังกล่าวไม่ได้เกิดจากการดำเนินการของบริษัทฯ แต่เป็นปัญหาที่เกิดจากผู้บริหาร ถูกกล่าวอ้างว่ากระทำความผิด และยังอยู่ในระหว่างกระบวนการพิจารณา ตรวจสอบ สอบสวนโดยเจ้าหน้าที่ของรัฐและส่งเรื่องให้ศาลเป็นผู้ตัดสินในขั้นตอนสุดท้าย ซึ่งตามหลักกฎหมายแล้วยังถือเป็นผู้บริสุทธิ์
อย่างไรก็ตาม คณะกรรมการบริษัทฯเห็นว่า ถึงแม้ปัญหาที่เกิดขึ้นไม่ได้เกิดจากตัวบริษัทฯ แต่บริษัทควรจะให้ความร่วมมืออย่างเต็มที่กับหน่วยราชการในการดำเนินงานดังกล่าว และบริษัทฯควรจะติดตามสถานการณ์อย่างใกล้ชิดและต่อเนื่อง อีกทั้งประเมินผลกระทบต่อบริษัทฯ ทั้งในระยะสั้น กลาง และยาว เพื่อให้บริษัทฯจะสามารถดำเนินการแก้ไขได้ และมีการให้ข้อมูลที่ถูกต้องต่อสาธารณชนได้ทันท่วงที
 
อนึ่งปัญหาทุ่งใหญ่นเรศวรสืบเนื่องมาจากกรณีที่ นายเปรมชัย กรรณสูต ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD และพวกอีก 3 คน ได้ถูกควบคุมตัวภายหลังจากเจ้าหน้าที่หน่วยพิทักษ์ป่ามหาราช ตรวจพบซากสัตว์ป่าสงวน พร้อมทั้งอาวุธปืนลูกซองแฝด ในแคมป์พักแรมของนายเปรมชัย ในเขตรักษาพันธุ์สัตว์ป่าทุ่งใหญ่นเรศวร เมื่อวันที่ 4 กุมภาพันธ์ 2561
โดยภายหลังจากเจ้าหน้าที่ทำการตรวจสอบ พล.ต.ต.ปัญญา ปิ่นสุข ผู้บังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (ปทส.) ได้เรียกให้นายเปรมชัย เข้ามารับทราบข้อกล่าวหาในความผิดฐานครอบครองอาวุธปืนโดยไม่ได้รับอนุญาต, ร่วมกันมีซากสัตว์ป่าคุ้มครองไว้ในครอบครองโดยไม่ได้รับอนุญาต และข้อหาติดสินบนเจ้าพนักงาน
ทั้งนี้ เมื่อวันที่ 15 มีนาคมที่ผ่านมา นายเปรมชัย ได้เดินทางไปรับทราบข้อกล่าวหา แต่ได้ให้การปฏิเสธทั้ง 3 ข้อหา ต่อมาศาลพิจารณาแล้วมีคำสั่งอนุญาตให้ประกันตัวชั่วคราวนายเปรมชัยโดยตีราคาประกัน 3 แสนบาท พร้อมกำหนดเงื่อนไขห้ามเดินทางออกนอกราชอาณาจักร เว้นแต่จะได้รับอนุญาตจากศาล โดยเจ้าหน้าที่จะทำการตรวจสอบคดีดังกล่าวเพื่อให้มีความชัดเจนในคดีมากขึ้น